title: "Martin Flor"
text: "Martin Flor (* 24. Mei 1597 uun Br\u00e4ist, \u2020 11. Detsember 1686 \u00fc\u00fcb Oomram) wiar pr\u00e4\u00e4ster \u00fc\u00fcb A N\u00e4\u00e4s an Oomram.\n\nLeewent \nDet beskriiwang faan Martin Flor sin leewent stamt faan Johannes Jannen (1871-1950). Det as hoonskraftelk auerleewert an faan Reinhard Jannen auerdraanj wurden. Diarbi as det skriiwwiis ei feranert wurden. Sodenang as det ei so lacht tu leesen.\n\nMartinus Florus 1596 b\u00e4ren uun Bredstedt an fan 1629 to 1686 Pr\u00e4ster \u00fc\u00fcb Aamram as a Stamfeeder fan di t\u00e1lrik Floren an uk fan a Quedens Familie.\n\nTo sin Tidj as uun a \u00f6mrang Sark f\u00f6l den worden: at Schalllad auer a Kanzel, Kr\u00fcnloghtern, jo ual m\u00e4sang L\u00e1ghtstonners \u00fc\u00fcb Altar san uun sin Amtstidj a Sark skeenkt worden. Hi sallew skeenkt 1655 me sin iast W\u00fcf Poppke a Sark an Altarl\u00e1ghtstonner. Efter a Duas fan sin iast W\u00fcf Poppke bifreid hi ham wedder to a \u00f6der Taagh me Anna fan H\u00fcsem, diar uk 1686 storew an toglik me ham beerdaght wurd.\n\nDavid Monrad, san Adjunct an Nahfolger, skraft diarauer: \"Anno 1686, 15. Sept. ist der wegl. [?] Martin Florus im 90 Jahre gestorben, zugleich mit seiner Frau Anna von mir zur Erde bestattet (best\u00e4tigt). Nachdem er allhie in 57 Jahren Prediger gewesen u. auf Nordmarsch 3 Jahre. 2 Jahre war er stets bettl\u00e4grig. Nun aber hat endlich der liebe Gott alles wohlgemacht.\"\nSkraftalk as fan ham nant muar efter \u00fc\u00fcs an letj Notiz faan sin Unstellang, diar fan di ual Mechlenburg unt Sarkenbuk iinklewwet as.\n\nMartin Flor hed 7 Dringer an 2 Faamnen. B\u00fctjen san Dring Paul, diar Pr\u00e4ster wurd an Urban, diar \u00e4der storew, san sin Dringer wahrskiinalk Sialidj, dialwis Kopteins weesen, an uuntonemmen as't, dat Martin Flor, lik\u00fcs di Pr\u00e4ster Richardus Petri fan Fer, ei alianang sin Dringer, man uk \u00f6der \u00d6mrangan a Sj\u00fc\u00fcrmanskonst liard h\u00e4. Fan sin Dringer wennet 3 \u00fc\u00fcb Fer. Paul \u00fc\u00fcs Pr\u00e4ster (Diakonus) uun S\u00f6dderanj an Jacob an Johann uun Ollersem \u00fc\u00fcs Comadeurs. Fan jo stamme a Floren \u00fc\u00fcb Fer an Sal uf. Sin \u00f6der 3 Dringer Mathias Peter an Volkert wennet \u00fc\u00fcb Aamram an hed an t\u00e1lrik Familie, man hat skinjt, \u00fc\u00fcs wan h\u00f6r Efterkemmen a Floren Stamm ei altomal bihellen ha. Sin Faamen Lucia wiar me Riklef R\u00f6rden \u00fctj Nebel bifreid an wiar Mam fan muar Jongen. Uun an ual Fertiaknis fan alla \u00d6mrangen uun 1716 san Ricklef R\u00f6rdens Sohn Jacob Ricklefs an nogh muar Riklefs fertiakend. Bi Jacob san N\u00f6m st\u00e4nt do nogh Jung Krasten Jacobs, diar waarskiinalk sin W\u00fcf weesen as an 85 Juar ual wurd. Wi s\u00ea, a N\u00f6\u00f6mer wurd uun ianen weg wakselt. Sin \u00f6der Faamen Geeske wiar me Komandeur Buh Karstens \u00fctj Northarep bifreid an wurd man 26 Juar ual. Of det h\u00f6r wiar huar't fan h\u00eat: Buh Karstens hed an smok W\u00fcf, an diar wurd sad, a Pr\u00e4ster h\u00eal ar tup m\u00ea, diaram jaget a \u00d6mrangen ham Anno 1682 w\u00eag, witj ik ei. \n\nMan Martin Flor h\u00eal ham an Adjunkt, Jacob Boethius, diar 5 Juar ham holep, an efter ham David Monradius, diar uk san Nahfolger wurd. Fan Buh Karstens h\u00eat at nogh widjer: Comandeur Buh Karstens kam fan a Rais t\u00fcs, an \u00fc\u00fcs sin stolt W\u00fcf ham ei harki wull, sp\u00e4nd hi a Hingster f\u00f6r a Wanj, keerd h\u00f6r wedder t\u00fcs to h\u00f6r Atj an sad: \"Tji din Faamen man iast ans roght ap, do k\u00eam ik wedder an hali's.\" Det holep, j\u00fc W\u00fcf wurd beeder, an Buh Karstens kam, an h\u00e1lets wedder.\n\nMan hat as m\u00f6gelk, dat Buh Karstens ham f\u00f6r a \u00f6der Taagh bifreid h\u00e4, skrewwen kaan ik ar nant auer finj.\n\nJacob Flor wiar toiast bifreid me an Faamen fan Girre Nikkelsen bi Nurd, eftert me an Jong Ehlen \u00fctj Ollersem, an wennet sant di Tidj \u00fc\u00fcb Fer. Man hi as \u00fc\u00fcb Aamram bigreewen. Auer ham st\u00e4nt \u00fc\u00fcb an Kr\u00fcnloghter uun H\u00f6w skrewwen: \"Disse Krone heft de ehrsame Jacob Flor tho Gades Ehre und disser Kerken thom Zyradt verehret, sines Olders 38 Jahre, by der See gefahren 22 Jahr, Schipper und Komandeur gewest 9 Jahr. Gott allein die Ehre. Ao 1671.\"\n\nHi storew kurt hir\u00fc\u00fcb, sin Denkmal leit uun a Sark an as uuntonemmen, dat hi diar uk raut. \u00dc\u00fcb die Stian st\u00e4nt di smok Spr\u00fcgh, diar nogh gud to leesen as, \u00fctj Psalm 109: \"Stah mi bi, Herr min Gott, help mi na dinne [?] Gnade, datt se inne werden, datt ditt dine [?] Hand, datt du, Herr, sockes deist.\"\n\nPaul Flor wiar fan 1660-1709 Diakonus uun St. Laurentii. Sin W\u00fcf h\u00eat Marina an wiar \u00fctj Bredtstedt [sic]. Fan sin Jongen ha 3 a Theologie studiaret. 1 storew \u00fc\u00fcs Student 29 Juar ual. Urban wurd Pr\u00e4ster uun Muarsem \u00fc\u00fcb Sal. Fan ham skraft di Chronist C.P. Hansen, dat hi ar an trauen Sialsorger wiar an am at Muarsumer [sic] Sarken- an Skuulweesen f\u00f6ll den h\u00e4, an dat am ham \u00fc\u00fcs di egentlik Gr\u00fcnder fan at salrang Skuulweesen uuns\u00ea mut. Uk h\u00ea hi uun a Sj\u00fc\u00fcrmanskonst onerraght, an \u00f6dern diarto apmuntert.\nMartin as Pr\u00e4ster uun St. Laurentii \u00fc\u00fcb Fer weesen.\n\nJohann Flor wiar lik\u00fcs san Brudder Jacob, Comandeur. Hi storew uk uun a best Juaren an raut uun a St. Laurentii Sark \u00fc\u00fcb Fer. 7 faan sin Dringer mut \u00e4der st\u00fcrwen wees, h\u00f6rrens N\u00f6m waart ei uundrapt uun a Copulationsregisters. Sin tau Jongen Martin an Marret wiar bialen \u00fc\u00fcb Fer bifreid. Martin as waarskinelk disallew, diar uun an ual Fertiaknis bin\u00e4md Comandeur Maarte Flore de Wit, as, diar fan 1715 to 46 \u00fc\u00fcs Comandeur f\u00e4ren, an uunt Gehial 147 1/2 Walfasker fangd h\u00e4.\n\nFan ham stamme uk a Slomans uun Hamboreg uf, egentlik rightager fan sin Faamens-Faamen. Martin Flor bifreid ham me Ing, Oluf R\u00f6rdens Faamen \u00fctj Dunsem, an hed 6 Jongen, diarfan wiar Gundel Flor bifreid me Fr\u00f6d Jung Fr\u00f6dden \u00fctj Ollersem 1741. H\u00f6r Faamen Thur Fr\u00f6dden, b\u00e4ren 1751, bifreid h\u00f6r wedder me Comandeur Hinrich Braren, eftert Navigations Examinator an Luatsencomandeur uun T\u00f6nnang. Hi as bik\u00e4nd d\u00f6r sin so n\u00e4md Schazkammer [sic] of \"Hunbuk f\u00f6r a Sj\u00fcrmanskonst\". An 2 fan h\u00f6r Jongen, jung G\u00f6ntje wiar Skapsreeder Rob. M. Slomans uun Hamboreg sin W\u00fcf, an G\u00f6ntje wiar W\u00fcf fan John Slomann [sic].\n\nJohann Flor sin Daghter [sic] bifreid h\u00f6r 1690 f\u00f6r a iast Taagh me Nickels Jensen \u00fctj \u00d6dersam (2 Jongen), diar 1693 uun Greenlun storew. 1697 bifreid j\u00fc h\u00f6r wedder me Hark Bohn \u00fctj Ollersam (3 Jongen). H\u00f6r Faamen Elin Harken bifreid h\u00f6r 1728 me Georg Hinrich Quedensen \u00fctj Broaker. Det as waarskinalk an Brudder fan Philipp Quedensen, Pr\u00e4ster to St. Laurentii \u00fc\u00fcb Fer weesen, an wennet toiast uun Ollersam. 1734 taagh jo \u00fctj to Aamram. Hi as Stammfeder fan a \u00f6mrang \"Quedensens\" an wiar Skapper, jo hed tup 9 Jongen. Hark of Hinrich Quedensen, b\u00e4ren 1733, wurd Atj fan Georg Hinrich Quedensen an Volkert Quedensen. B\u00fctjen ham san nogh bik\u00e4nd Johann Casper Quedensen, Phillip Ernst Quedensen, b\u00e4ren 1734, an Boy Quedensen, b\u00e4ren 1738.\n\nFutnuuten\n\nLuke uk diar \n Stambuum famile Stotz\n\nBiografii\nOomram"